UNMIK-u i gatshëm për të dhënë garanci për lirimin me kusht të ish-kryeministrit Haradinaj
Kryeadministratori i Kosovës Soren-Jessen Petersen konfirmon se nuk do të pranojë  ofertën për një post të lartë në UNHCR
Kryeadministratori ndërkombëtar i Kosovë Sorren-Jessen Petersen, konfirmoi sot se misioni i Kombeve të Bashkuara në Kosovë është i gatshëm të ofrojë garanci nëse ish-kryeministrit Ramush Haradinaj i ofrohet mundësia të mbrohet në liri. Ai theksoi se Kosova ka bërë një hap gjigand përpara me vendimin e zotit Haradinaj për të shkuar vullnetarisht në Hagë dhe me qëndrimin dinjitoz të qytetarëve të saj. Kryeadministratori pohoi se qeveria e vendit të tij i ka ofruar një post të lartë në komisariatin e lartë të Kombeve të Bashkuara për refugjatët, por ai nuk e ka pranuar duke thënë se ka një punë për të bërë në Kosovë. Kryeadministratori theksoi se largimi i ish-kryeministrit për në Hagë nuk do t’i ngadalësojë proceset në Kosovë. Ai e quajti sakrificë largimin e zotit Haradinaj për në Hagë dhe theksoi se sakrifica e tij do të tradhëtohej nëse nuk do të vazhdohej me punën e nisur, vecanërisht me plotësimin e standarteve të vëna nga bashkësia ndërkombëtare. Zoti Petersen u takua sot me udhëheqës vendorë në Pejë, Gjakovë, Decan dhe Suharekë, ai vizitoi gjithashtu manastirin e Decanit ku u takua me klerikun e lartë serb, atin Sava. Kleriku i lartë serb theksoi se më e rëndësishme tani është që të mbizotërojë paqja, që të punohet për të krijuar kushte normale jetese për të gjithë në Kosovë. Zoti Petersen është mbështetur në punën e tij nga grupi i pesë vendeve më me ndikim në Kosovë, Shtetet e Bashkuara, Britania e Madhe, Gjermania, Italia dhe Franca, të cilat në një njoftim të nxjerrë nga zyra amerikane në Prishtinë, hodhën poshtë raportet e televizionit Koha dhe gazetës Koha Ditore, të cilat patën thënë se zoti Petersen ishte kritikuar nga grupi i këtyre vendeve sepse e kishte quajtur ish-kryeministrin Haradinaj, një mik. Grupi i pesëshes theksoi se mohojnë fuqishëm gjithcka në këto raporte që lënë të kuptohet ndryshe. Po kështu, bashkërenduesi i avokatëve të ish-kryeministrit Haradinaj, Michael O’Reilly, ka reaguar ndaj akt-akuzave ndaj zotit Haradinaj, duke thënë se ajo është një përmbledhje njëzet-faqëshe gënjeshtrash. Zoti Haradinaj pritet të dalë më 14 mars për herë të parë para një gjykatësi të Hagës, që nga koha kur u dorëzua vullnetarisht atje.